Н. В. Кюнер биле Л. Л. Викторова болза, кыдат төөгү бижиктеринде бижиттинген ""Улохэу"" деп аймак дээрге моолдарның ""Урянхай"" деп аймаа ол дур деп, бижип турган. Моолдарның Урянхайлары дээрге шаандагы шагда чурттап чораан ""Кумоси"" деп аймактың кижилери ол деп, Н. В. Кюнер улай айтып турар. Оларның бодалы шын боор болза Урянхайлар тунгус-манчжур азы моол дылдыг чоннарга хамааржыр ужурлуг. Ынчалза-даа, шаандагы ""Улохэу"" деп аймакты чамдык эртемдээнер амгы үеде чурттап чоруур ""Орок"" азы ""Орочен"" деп чоннуң улузу-биле таарыштыр, шинчип көрүп турар.